
RAPORT  COMUN

asupra propunerii legislative pentru modificarea şi completarea Legii nr.109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru cultură, arte, mijloace de informare în masă au fost sesizate, prin adresa nr. Plx 784 din 14 noiembrie 2007, cu dezbaterea pe fond a propunerii legislative pentru modificarea şi completarea Legii nr.109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România.

La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere avizul favorabil al Consiliului Legislativ (nr.949/16.07.2007) şi punctul de vedere negativ al Guvernului (nr.1909/26.07.2007).

Propunerea legislativă are ca obiect de reglementare completarea Legii nr.109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România, în sensul includerii printre beneficiarii acestei legi, ca o categorie distinctă, a cascadorilor de film istoric şi naţional din patrimoniul naţional, care au împlinit vârsta de 55 de ani şi cărora urmează să li se acorde o indemnizaţie lunară pe viaţă în cuantum de 2.000 lei.
Comisiile propun Plenului Camerei Deputaţilor respingerea iniţiativei legislative din următoarele considerente:
· ipoteza juridică de instituire a unei prevederi speciale pentru cascadorii de film istoric şi naţional are caracter discriminatoriu şi nu se justifică, întrucât riscurile la care sunt expuse persoanele care prectică această meserie sunt aceleaşi, indiferent de subiectul filmului;
· majorarea cuantumului indemnizaţiei se face prin hotărâre a Guvernului. În acest sens, menţionăm H.G. nr.1318/2007 prin care au fost indexate o serie de indemnizaţii, printre care şi cele acordate cascadorilor, în prezent acestea fiind în cuantum de 315 lei pentru cei distribuiţi în roluri principale şi 236 lei pentru cei distribuiţi în roluri secundare;
· expunerea de motive nu conţine estimări privind influenţele financiare suplimentare rezultate din măsurile stabilite prin propunerea legislativă şi nu precizează modul de acoperire a plusului de cheltuieli, aşa cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi art.138 alin.(5) din Constituţia României.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţe separate. 

La şedinţa Comisiei pentru muncă şi protecţie socială din data de 12 februarie 2008 au fost prezenţi 16 deputaţi din totalul de 18 membri, iar la şedinţa Comisiei pentru cultură, arte, mijloace de informare în masă din data de 28 ianuarie 2008 au fost prezenţi 16 deputaţi din totalul de 18 membri ai acesteia.

Raportul comisiilor a fost adoptat cu unanimitate de voturi.
La dezbaterile care au avut loc în şedinţa Comisiei pentru muncă şi protecţie socială a participat, în conformitate cu prevederile art.55 din Regulamentul Camerei Deputaţilor, d-na Filofteia Dumitrescu, consilier în cadrul Ministerului Culturii şi Cultelor.
Propunerea legislativă a fost respinsă de Senat în şedinţa din 7 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

